KORRIGJIM GABIMI 
 NË VENDIMIN NR.112, DATË 8.7.2019 “PËR PËRCAKTIMIN E TË LICENCUARIT TË NGARKUAR ME DETYRIMIN E SHËRBIMIT UNIVERSAL PËR TREGUN E ENERGJISË ELEKTRIKE DHE PËRCAKTIMIN E KUSHTEVE PËR USHTRIMIN E DETYRIMIT TË SHËRBIMIT UNIVERSAL”, BOTUAR NË FLETOREN ZYRTARE NR.139, DATË 27.7.2016


KUSHTET PËR TË LICENCUARIN E NGARKUAR ME DETYRIMIN E SHËRBIMIT UNIVERSAL PËR TREGUN E ENERGJISË ELEKTRIKE NË SHQIPËRI

Neni 1
Objekti

Kushtet e parashikuara për të ngarkuarin me detyrimin e shërbimit universal në këtë akt nënligjor në mbështetje të parashikimeve të nenit 83, të ligjit nr. 43/2015 “Për sektorin e energjisë elektrike” kanë për qëllim të sigurojnë shërbimin universal të furnizimit me energji elektrike nga i licencuari i ngarkuar me këtë detyrim. 
Shërbimi Universal i Furnizimit është një detyrim i shërbimit publik që i vendoset Furnizuesit të Shërbimit Universal, i cili siguron të drejtën e furnizimit me energji elektrike për klientët që përfitojnë nga shërbimi universal në Republikën e Shqipërisë, me një cilësi të caktuar të furnizimit, me çmime të rregulluara, lehtësisht dhe qartësisht të krahasueshme, transparente dhe jodiskriminuese, me qëllim mbrojtjen e tyre nga rritjet e paarsyetuara të çmimit duke arritur hapjen e plotë të tregut të energjisë elektrike siç parashikuar në nenin 109, të ligjit nr. 43/2015 “Për sektorin e energjisë elektrike”.

Neni 2
Kushtet

Të gjithë termat e përdorur në vijim kanë kuptimin e përshkruar në ligjin nr. 43/2015 “Për sektorin e energjisë elektrike”.

Neni 3
Furnizuesi i shërbimit universal

1. Kompanisë OSHEE sh.a./ FSHU në rolin e furnizuesit të energjisë elektrike i vendoset detyrimi i shërbimit universal të furnizimit të energjisë elektrike sipas përcaktimeve të nenit 83, të ligjit nr. 43/2015 “Për sektorin e energjisë elektrike”.
2. Duke qenë i ngarkuar me detyrimin e shërbimit universal të furnizimit si pjesë e detyrimit të shërbimit publik, OSHEE sh.a./ FSHU në funksionin e furnizuesit është i detyruar të furnizojë klientët fundorë sipas përcaktimeve të VKM-së nr. 244, datë 30.3.2016, “Për miratimin e kushteve për vendosjen e detyrimeve të shërbimit publik që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”.
3. Në përputhje me detyrimet e Shqipërisë që burojnë nga Traktati i Komunitetit të Energjisë dhe, përcaktimet e nenit 72, të ligjit nr. 43/2015 “Për sektorin e energjisë elektrike”, jo më vonë se data 31 dhjetor 2016 OSHEE sh.a./ FSHU duhet të ndajë funksionalisht, financiarisht dhe ligjërisht, aktivitetin e Furnizimit nga ai i Shpërndarjes së energjisë elektrike.

Neni 4
Detyrimet e shërbimit publik

1. Për të siguruar shërbimin universal, në përputhje me nenet 5 dhe 6 të këtij akti nënligjor vendosen detyrimet e mëposhtme të shërbimit publik mbi kompanitë e tregut të energjisë elektrike, si masa mbrojtëse për interesat e përgjithshme publike: 
a) furnizim me çmim të rregulluar e energjisë elektrike nga KESH sh.a. dhe blerja e saj nga OSHEE sipas nenit 5 të këtij akti nënligjor;
Sasia e energjisë elektrike përcaktohet në kontratën e rregulluar ndërmjet palëve, që miratohet nga ERE, bazuar në një regjim racional shfrytëzimi të kapaciteteve gjeneruese dhe nivelit historik mesatar vjetor të prodhimit.
b) furnizimin me çmim të rregulluar me energji elektrike për kategoritë e klientëve të përcaktuara në nenin 109, të ligjit nr. 43/2015 “Për sektorin e energjisë elektrike” (neni 6 i këtij akti nënligjor).
c) për sasinë e energjisë që nuk mund të sigurohet nga KESH sh.a. Furnizuesi i Shërbimit Universal ka detyrimin që të sigurojë sasinë e nevojshme të energjisë në tregun e parregulluar
d). Furnizuesi i Shërbimit Universal duhet t’u ofrojë klientëve të drejtën e kontratave standarde, të përgatitura në bazë të kushteve standarde të furnizimit me energji elektrike, të miratuara nga ERE, në përputhje me nenin 84, të ligjit nr. 43/2015 “Për sektorin e energjisë elektrike” dhe legjislacionit përkatës për mbrojtjen e klientëve.
2. Brenda 30 ditëve kalendarike pasi janë miratuar kushtet për të licencuarin e ngarkuar me detyrimin e shërbimit universal për tregun e energjisë elektrike në Shqipëri, këto detyrime të shërbimit publik/ shërbimit universal do të jenë pjesë integrale e licencave përkatëse të kompanive në fjalë të energjisë elektrike në përputhje me nenin 47, të ligjit nr. 43/2015 “Për sektorin e energjisë elektrike”.

Neni 5
Furnizimi energjisë elektrike me çmim të rregulluar

1. Çmimi i energjisë elektrike për sasitë e ofruara nga KESH sh.a. për OSHEE sh.a./ FSHU do të jetë i rregulluar në përputhje me përcaktimet e VKM-së nr. 244, datë 30.3.2016 “Miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”. ERE do të monitorojë vazhdimisht ecurinë e çmimit dhe të informojë Autoritetin e Konkurrencës në Shqipëri (AK) për çdo të dhënë për abuzim në treg. 
2. Shoqëria e prodhimit të energjisë elektrike, aksionet e së cilës kontrollohen plotësisht ose pjesërisht nga shteti (KESH) duhet t’i shesë dhe i ngarkuari me detyrimin e shërbimit universal të furnizimit si pjesë e detyrimit të shërbimit publik (OSHEE sh.a./ FSHU) duhet të blejë sasinë e nevojshme të energjisë elektrike të prodhuar. 
3. Para se të krijohet tregu i organizuar, OSHEE sh.a./ FSHU blen energjinë elektrike të kërkuar nga klientët duke tejkaluar vëllimet e përcaktuara në paragrafin 3 të këtij neni nga prodhuesit dhe tregtarët përveç KESH sh.a. në mënyrë transparente, jodiskriminuese, të bazuar të tregu dhe sipas Rregullave të miratuara nga ERE. 





[bookmark: _GoBack]Neni 6
Rregullimi i furnizimit me energji elektrike

1. Si furnizues i shërbimit universal, OSHEE sh.a. FSHU është e detyruar të furnizojë kategoritë e klientëve të përcaktuara në nenin 109, të ligjit nr. 43/2015 “Për sektorin e energjisë elektrike” sipas kushteve dhe çmimeve të rregulluara në këtë akt nënligjor dhe në metodologjinë përkatëse të llogaritjes së çmimit për furnizimin universal në të gjithë territorin e Shqipërisë. 
2. Furnizuesi i shërbimit universal duhet t’u ofrojë klientëve të cilët kanë të drejtën e shërbimit universal, shërbimin e furnizimit konform kontratës standarde të furnizimit të të miratuar nga ERE në përputhje me nenin 84, të ligjit nr. 43/2015 “Për sektorin e energjisë elektrike” dhe legjislacionit përkatës për mbrojtjen e klientëve. Furnizuesi nuk duhet t’u devijojë kontratave standarde (ose tip) dhe duhet të marrë përsipër të drejtat dhe detyrimet sipas kompetencave të tyre të plota. Kontrata e furnizimit me energji elektrike për kategoritë e përcaktuara në nenin 109, të ligjit nr. 43/2015 “Për sektorin e energjisë elektrike” mund të përfundojë në rastet e parashikuara qartë në aktet nënligjore dhe/ose në kontratat. 
3. Kontratat e përmendura në paragrafin 2 të këtij neni duhet të përcaktojnë detyrimin e klientit për të paguar për energjinë elektrike të furnizuar në çmime të miratuara nga ERE, sipas metodologjisë së përcaktuar në nenin 20, të ligjit nr. 43/2015 “Për sektorin e energjisë elektrike” dhe nenin 7 të këtij akti nënligjor.
4. Kontratat e referuara në paragrafin 2 të këtij neni, përveç kushteve të veçanta të përcaktuara në nenin 80, të ligjit nr. 43/2015 “Për sektorin e energjisë elektrike”, duhet të përcaktojnë detyrimet e furnizuesit të shërbimit universal si më poshtë: 
a) të informojë klientët për të drejtat dhe kushtet që të furnizohet sipas shërbimeve universale;
b) të informojë klientët për termat dhe kushtet e furnizimit dhe çmimit të energjisë elektrike dhe t’i informojë që kanë të drejtën të zgjedhin një furnizues tjetër;
c) furnizimin me energji elektrike sipas termave dhe kushteve të përcaktuara në këtë akt nënligjor;
d) të informojë klientët mbi masat për të kryer detyrimet e papaguara;
e) furnizimi i klientëve në nevojë sipas kushteve të përcaktuara në ligjin për sektorin e energjisë elektrike dhe legjislacionit përkatës në vend;
f) të publikojë në faqen e internetit çmimet e furnizimit të miratuara nga ERE. 
5. Për aq kohë sa nuk është përcaktuar nga ky akt nënligjor, shërbimet e furnizimit të energjisë elektrike për kategoritë e përcaktuara në nenin 109, të ligjit nr. 43/2015 “Për sektorin e energjisë elektrike” duhet të parashikohen sipas Rregullave të Përgjithshme të Furnizimit me Energji Elektrike, të miratuar nga ERE sipas termave dhe kushteve të përcaktuara në “Ligjin e sektorit të energjisë elektrike”.
6. Furnizuesi i shërbimit universal duhet të mbajë një regjistër për numrin e klientëve të furnizuar prej tij dhe një regjistër të posaçëm me çdo të dhënë të këtyre klientëve i cili duhet të përditësohet rregullisht dhe duhet t’i komunikohet Operatorit të Sistemit të Shpërndarjes dhe ERE. Në faqen e internetit të ERE do të publikohen të dhënat që nuk shkelin parashikimet e ligjit “Mbi mbrojtjen e të dhënave personale” nr. 9887, datë 10.3.2008, të ndryshuar. 

Neni 7
Çmimi i rregulluar për furnizimin e klientëve të fundorë nga furnizuesi i shërbimit universal

1. Çmimi i energjisë elektrike i vendosur nga furnizuesi i shërbimit universal për kategoritë e klientëve të përcaktuara në nenin 109, të ligjit nr. 43/2015 “Për sektorin e energjisë elektrike” caktohet nga ERE në përputhje me nenin 85, të ligjit nr. 43/2015 “Për sektorin e energjisë elektrike” si dhe metodologjitë e miratuara nga ERE.  
2. Çmimi i energjisë elektrike me të cilën Furnizuesi Universal shet energjinë elektrike te klientë që përfitojnë nga ky shërbim, do të përfshijë koston e arsyetuara të furnizimit me energji elektrike, duke përfshirë koston e blerjes së energjisë nga prodhuesi i ngarkuar me detyrimin e shërbimit publik, kostot e blerjes së energjisë së prodhuar nga burime të rinovueshme sipas parashikimeve të legjislacionit në fuqi për burimet e rinovueshme, kostot e blerjes së energjisë në tregun e parregulluar, si dhe tarifat e shërbimit të rrjetit të transmetimit dhe shpërndarjes, si dhe koston e furnizimit.
3. ERE duhet të publikojë Metodologjinë për llogaritjen dhe analizimin e çmimeve të rregulluara për klientët fundorë të shërbimit universal të energjisë elektrike.

Neni 8
Pagesa për të siguruar shërbimin publik

1. Deri në datën 31 dhjetor 2017, OSHEE sh.a./ FSHU, duhet të marrë kompensimin për sigurimin e shërbimit universal, nga buxheti i shtetit i alokuar për të siguruar shërbimin universal, sipas vendimit të Këshillit të Ministrave dhe bazuar në nenin 47 (8), të ligjit nr. 43/2015 “Për sektorin e energjisë elektrike”. 
2. OSHEE sh.a./ FSHU ka të drejtën e kompensimit nga buxheti i shtetit deri në atë masë kur mund të provojë që çmimi i rregulluar i furnizimit me energji elektrike është më i ulët se kostot dhe shpenzimet e bëra për blerjen dhe furnizimin me energji elektrike për kategoritë e klientëve të përcaktuara në nenin 109, të ligjit nr. 43/2015 “Për sektorin e energjisë elektrike”, sipas nenit 7 të këtij akti nënligjor. 
3. Ky kompensim duhet të miratohet çdo vit me anë të një vendimi të Këshillit të Ministrave sipas nenit 47(8), të ligjit nr. 43/2015 “Për sektorin e energjisë elektrike” dhe rregullores për kushtet e përgjithshme për të vendosur detyrimet e shërbimit publik në tregun e energjisë elektrike në Shqipëri, si dhe shqyrtimit vjetor të rregullimit të çmimit nga ERE sipas nenit 85, të ligjit nr. 43/2015 “Për sektorin e energjisë elektrike”. 

Neni 9
Shfuqizimi i çmimit të rregulluar për klientët fundorë

1. Para datës 31 dhjetor 2017, ERE do të shqyrtojë mundësinë për të mbajtur çmimin e rregulluar si një masë të nevojshme për të siguruar shërbimin universal për klientët e lidhur në nivelin e tensionit 0.4 kV, duke siguruar që kushtet e tregut të zhvillohen në atë mënyrë që klientët të cilëve iu është dhënë e drejta për shërbimin universal, mund ta blejnë energjinë elektrike në treg me çmime të arsyeshme të parregulluara. 
2. ERE mund të vendosë përsëri detyrimin e shërbimit publik për të siguruar shërbim universal me çmime të rregulluara për kategoritë e klientëve të përcaktuara në nenin 109, të ligjit nr. 43/2015 “Për sektorin e energjisë elektrike”, që përfitojnë nga shërbimi universal në të ardhmen, duke provuar që kjo masë është e nevojshme dhe e arsyetuar.

Neni 10
Monitorimi dhe mbikëqyrja

1. ERE, duke vepruar brenda kompetencave të saj duhet të sigurojë monitorimin dhe mbikëqyrjen për zbatimin e këtyre kushteve për të licencuarin e ngarkuar me detyrimin e shërbimit universal për tregun e energjisë elektrike në Shqipëri siç parashikuar në këtë akt nënligjor.
2. Të licencuarit të cilët shkelin kushtet e përcaktuara si më sipër, do të jenë përgjegjës sipas dispozitave të nenit 107, të ligjit nr. 43/2015 “Për sektorin e energjisë elektrike” në Shqipëri.

Neni 11
Publikimi

Vendimi për përcaktimin e OSHEE sh.a/ FSHU si furnizues i besuar për sigurimin e shërbimit universal botohet në Fletoren Zyrtare të Republikës së Shqipërisë dhe duhet të vihet në dispozicion të publikut në faqen e internetit dhe qendrën e informacionit të klientëve të OSHEE sh.a./ FSHU si edhe dhe në faqen e internetit të ERE. 

Neni 12
Hyrja në fuqi

Kjo akt nënligjor hyn në fuqi pas botimit në Fletoren Zyrtare.

Neni 13
Njoftimi i Entit Rregullator të Energjisë

ERE do të njoftojë Sekretariatin e Komunitetit të Energjisë për miratimin e kushteve për të licencuarin e ngarkuar me detyrimin e shërbimit universal për tregun e energjisë elektrike në Shqipëri dhe çdo ndryshim të tyre. 

